b"\n_START_ARTICLE_\nBiocitina\n_START_PARAGRAPH_\nLa biocitina (\xce\xb5-N-biotinil-L-lisina) \xc3\xa9s un coenzim que participa en les reaccions de carboxilaci\xc3\xb3 catalitzades per carboxilases. Es tracta d'una mol\xc3\xa8cula de biotina unida a una lisina d'una cadena pept\xc3\xaddica resident al centre actiu d'un enzim. L'enlla\xc3\xa7 entre la biotina i la lisina \xc3\xa9s mitjan\xc3\xa7ant un grup amino en posici\xc3\xb3 \xce\xb5._NEWLINE_El descobriment de la biotina com a coenzim va ser a partir de l'a\xc3\xafllament de l'\xce\xb5 -N-biotinil-L-lisina, la biocitina. Posteriorment, es va descobrir que el residu de lisina de la biocitina formava part originalment d'una cadena pept\xc3\xaddica que es trobava al centre actiu d'un enzim que contenia biotina. S'ha vist que la biotina, doncs, es troba unida a la prote\xc3\xafna mitjan\xc3\xa7ant un bra\xc3\xa7 flexible._NEWLINE_Com ja s'ha dit, la biotina \xc3\xa9s un coenzim imprescindible perqu\xc3\xa8 es puguin dur a terme les reaccions de carboxilaci\xc3\xb3 que utilitzen l'ani\xc3\xb3 hidrogencarbonat (HCO\xe2\x82\x83\xe2\x81\xbb) per afegir grups carboxils a una mol\xc3\xa8cula. Algunes de les carboxilases que necessiten la biocitina per catalitzar la reacci\xc3\xb3 s\xc3\xb3n la piruvat, l'acetil-CoA, la propionil-CoA i la \xc3\x9f-metilcrotonil-CoA carboxilases. La biocitina permet l'acoblament de la hidr\xc3\xb2lisi de l'ATP (adenosina trifosfat) amb la carboxilaci\xc3\xb3. El proc\xc3\xa9s es porta a terme en dues etapes i hi ha un producte intermediari: la carboxibiotina. La primera etapa \xc3\xa9s la carboxilaci\xc3\xb3 de la biocitina donant lloc a la N-1'-carboxibiocitina. Aquesta reacci\xc3\xb3 requereix la hidr\xc3\xb2lisi d'una mol\xc3\xa8cula d'ATP. En la segona etapa es transfereix el grup carboxil de la carboxibiocitina al substrat que es vol carboxilar._NEWLINE_Pel que fa a l'enzim que catalitza la reacci\xc3\xb3, s'ha pogut veure quines parts el componen. Per exemple, en el cas de l'acetil-CoA carboxilasa de E. coli, s'ha pogut dissociar l'enzim en tres parts diferents: la biot\xc3\xadn-prote\xc3\xafna portadora de carboxil (Pm=22 000), la biot\xc3\xadn carboxilasa (Pm=100000, d\xc3\xadmer) i la transcarboxilasa (Pm=90000, d\xc3\xadmer). La biot\xc3\xadn carboxilasa \xc3\xa9s aquella part de l'enzim que catalitza la carboxilaci\xc3\xb3 depenent d'ATP de la biotina unida a la prote\xc3\xafna portadora de carboxil. La transcarboxilasa transfereix el grup carboxil de la biocitina a l'acetil-CoA per tal de formar piruvat. Gr\xc3\xa0cies al bra\xc3\xa7 flexible d'1,6 nm de la biocitina, es pot despla\xc3\xa7ar l'extrem amb la biotina des del centre actiu de la carboxilasa fins al centre de la transcarboxilasa. En general, els enzims que necessiten la biocitina com a coenzim s\xc3\xb3n molt complexes, tenen un pes molecular molt elevat i estan compostos per m\xc3\xbaltiples subunitats._NEWLINE_L'avidina \xc3\xa9s una glucoprote\xc3\xafna present en la clara d'ou. Es tracta d'una prote\xc3\xafna bastant gran (Pm=68000) formada per 4 subunitats. Cada una d'elles t\xc3\xa9 un centre d'uni\xc3\xb3 espec\xc3\xadfic per a la biotina. L'afinitat de l'avidina per la biotina \xc3\xa9s extremadament elevada i encara es desconeix quina \xc3\xa9s la utilitat biol\xc3\xb2gica d'aquest fet. Aix\xc3\xad i tot, l'avidina \xc3\xa9s molt utilitzada en enzimologia, ja que permet estudiar si un enzim cont\xc3\xa9 la biocitina com a coenzim. Si s'afegeix avidina al medi, aquesta s'uneix a la biocitina que porten els enzims, inhibint la reacci\xc3\xb3."